SÆD: Lørdag blev en 29-årig mand fra Tønder i et grundlovsforhør ved Retten i Sønderborg varetægtsfængslet i fire uger for drabsforsøg. Den formodede gerningsmand er mistænkt for at have slået en 35-årig mand i hovedet med en økse fire gange på en adresse på Grøngård i Sæd Østermark, har Syd- og Sønderjyllands Politi oplyst.

Den 29-årige nægter sig skyldig.

Økseslagene faldt sent fredag klokken kvart i midnat. Den 35-årige blev foruden økseslagene i hovedet også snittet i maven med en kniv. Ifølge politiet opholdt begge mænd sig på adressen, men det er endnu usikkert, hvad der præcis er foregået.

Leder af lokal efterforskning i politiets Områdecenter Syd, Jens Peter Rudbeck, fortæller nu, at der var flere mennesker til stede under drabsforsøget. Derfor skal politiet nu i gang med en omfattende efterforskning for at få klarlagt, hvad der egentlig skete på adressen sent fredag aften.

- Der var flere til stede, så vi skal i gang med mange afhøringer, fortæller Jens Peter Rudbeck.

Den 35-årige er ved bevidsthed og uden for livsfare. Han har dog fire kraftige læsioner i hovedet efter økseslagene, har Syd- og Sønderjyllands Politi tidligere oplyst.